DA Den Europæiske Unions Tidende C 267/1

UDTALELSE Nr. 2/2013

(artikel 287 stk. 4, TEUF)

om ændret forslag til Europa-Parlamentets og Rådets forordning om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond, som er omfattet af den fælles strategiske ramme, om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og om ophævelse af Rådets forordning (EF) nr. 1083/2006

2013/C 267/01

INDHOLD

Punkt Side Generelle bemærkninger … 1-2 2 Udførlige bemærkninger … 3-6 2

REVISIONSRETTEN FOR DEN EUROPÆISKE UNION HAR —

under henvisning til traktaten om Den Europæiske Union (TEU), særlig artikel 4, 5 og 17 samt til traktaten om Den Europæiske Unions funktionsmåde (TEUF), særlig artikel 174 til 178, artikel 287, stk. 4, andet afsnit, og artikel 317, 318 og 322,

under henvisning til Kommissionens ændrede forslag af 22. april 2013 (1),

under henvisning til Europa-Parlamentets anmodning om en udtalelse, som Retten modtog den 3. juni 2013,

under henvisning til Rettens udtalelse nr. 7/2011 om forslag til Europa-Parlamentets og Rådets forordning om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond, som er omfattet af den fælles strategiske ramme, om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og om ophævelse af Rådets forordning (EF) nr. 1083/2006 (2),

under henvisning til Rettens udtalelse nr. 9/2012 om et tidligere ændret forslag til Europa-Parlamentets og Rådets forordning om fælles bestemmelser for Den Europæiske Fond for Regionaludvikling, Den Europæiske Socialfond, Samhørighedsfonden, Den Europæiske Landbrugsfond for Udvikling af Landdistrikterne og Den Europæiske Hav- og Fiskerifond, som er omfattet af den fælles strategiske ramme, om generelle bestemmelser for Den Europæiske Fond for Regionaludvikling, Den Europæiske Socialfond og Samhørighedsfonden og om ophævelse af Rådets forordning (EF) nr.1083/2006 (3), og

og ud fra følgende betragtninger:

(1) Kommissionens ændrede forslag af 22. april 2013 om en forordning om fælles bestemmelser for Den Europæiske Fond for Regionaludvikling (EFRU), Den Europæiske Socialfond (ESF), Samhørighedsfonden, Den Europæiske Landbrugsfond for Udvikling af Landdistrikterne (ELFUL) og Den Europæiske Hav- og Fiskerifond (EHFF) har til formål at lade de forvaltnings- og kontrolsystemer, der er oprettet under samhørighedspolitikken, finde anvendelse på EHFF, i stedet for ELFUL-systemerne, som fastsat i Kommissionens oprindelige forslag (4).

(2) Kommissionens ændrede forslag af 22. april 2013 ændrer ikke på væsentlige punkter de forvaltnings- og kontrolsystemer, der var beskrevet i det oprindelige forslag, men det foreslås, at EHFFs styringsstruktur afpasses efter samhørighedspolitikken i stedet for efter ELFUL.

(3) I sin udtalelse nr. 7/2011 havde Retten allerede udtalt sig detaljeret om forslagene, herunder forslagene vedrørende forvaltnings- og kontrolsystemerne, og i udtalelse nr. 9/2012 udtalte den sig om det tidligere ændrede forslag —

VEDTAGET FØLGENDE UDTALELSE:

Generelle bemærkninger

1. Retten ønsker at fastholde de generelle bemærkninger, den fremsatte i del I i sin udtalelse nr. 7/2011, og som i dag ikke er afspejlet i Kommissionens ændrede forslag af 22. april 2013, og henleder i særlig grad opmærksomheden på punkt 22-37 i denne udtalelse. Disse punkter omhandler de fælles forvaltnings- og kontrolsystemer, der skal anvendes i forbindelse med forordningen, og som nu også vil komme til at gælde for EHFF.

2. Retten noterer sig også, at de udførlige anbefalinger, den fremsatte i del II i udtalelse nr. 7/2011, og de almindelige bemærkninger i udtalelse nr. 9/2012 ikke for øjeblikket er afspejlet i Kommissionens ændrede forslag af 22. april 2013, men at de bør tages i betragtning.

Udførlige bemærkninger

3. I punkt 7 i Rettens udtalelse nr. 7/2011 noterede Retten sig, at forslaget sondrede mellem »fælles« bestemmelser (der gælder for alle fem fonde i den fælles strategiske ramme (FSR)) og »generelle« bestemmelser (som kun gælder for nogle af dem: EFRU, ESF og Samhørighedsfonden). Det gjorde retsgrundlaget inkonsekvent og rejste spørgsmålet om, hvorvidt det ikke ville være bedre kun at medtage de bestemmelser i den generelle forordning, som gælder for alle fem fonde (de »fælles bestemmelser«) og indføre de andre (de »generelle bestemmelser«) i de fondsspecifikke forordninger.

4. Det ændrede forslag skaber imidlertid en ny kategori af generelle bestemmelser, der skal gælde for alle fondene bortset fra ELFUL: Forslagets del II gælder for alle FSR-fondene, del III gælder for EFRU, ESF og Samhørighedsfonden, hovedparten af del IV gælder for EFRU, ESF, Samhørighedsfonden og EHFF, men ikke for ELFUL, og et udsnit af bestemmelserne i del IV gælder kun for EFRU, ESF og Samhørighedsfonden.

5. Artikel 117, stk. 4, i det ændrede forslag indfører en bestemmelse om, at når den samlede støtte fra EHFF til et operationelt program overstiger 100 000 000 EUR, kan Kommissionen anmode om rapporten og udtalelsen fra det uafhængige revisionsorgan og beskrivelsen af forvaltnings- og kontrolsystemet. Som allerede bemærket i del II i Rettens udtalelse nr. 7/2011 bør Kommissionen kunne anmode om disse oplysninger for alle de operationelle programmer, uanset hvor meget der er ydet i EU-støtte.

6. Artikel 140, stk. 1, i det ændrede forslag indfører en bestemmelse om, at EHFF-operationer, for hvilke de samlede støtteberettigede udgifter ikke overstiger 50 000 EUR, ikke må underkastes mere end én revision af enten revisionsmyndigheden eller Kommissionen før afslutningen af alle udgifter i henhold til artikel 131. Som allerede bemærket i del II i Rettens udtalelse nr. 7/2011 er der intet bevis for, at operationer, for hvilke de støtteberettigede udgifter ikke overstiger 50 000 euro, er mindre fejlbehæftede end andre operationer, og forordningen bør præcisere, hvilken indvirkning proportional kontrol vil få på den stikprøve, revisionsmyndighederne skal udtage.

Vedtaget af Revisionsretten i Luxembourg på mødet den 18. juli 2013. På Revisionsrettens vegne Vítor Manuel da SILVA CALDEIRA Formand

(1) COM(2013) 246 final af 22.4.2013.

(2) EUT C 47 af 17.2.2012, s. 1.

(3) EUT C 13 af 16.1.2013, s. 1.

(4) COM(2011) 615 final af 6.10.2011.